text: Ung kvinde i livsfare efter soloulykke ved Brædstrup
  24 december 2013 kl. 14.19
  Høj fart og aquaplaning er muligvis årsag til, at en 18-årig kørte galt nordvest for Horsens.
  En 18-årig kvinde er i livsfare, efter at hun ved middagstid tirsdag mistede herredømmet over sin bil og kørte ind i et træ.
  Politiet fik anmeldelsen om ulykken på Nederskovvej ved Brædsted nordvest for Horsens klokken 12.30.
  - Hun kører direkte ind i et vejtræ, og hun er bragt til traumecentret i Aarhus, hvor hendes tilstand betegnes som kritisk, fortæller Lars Grønlund, der er vagtchef ved Sydøstjyllands Politi, til Ritzau.
  Ulykken skete formentlig på grund af en kombination af høj fart og aquaplaning
  - Det har regnet kraftigt i området, og der var en del vand på kørebanen, forklarer Jens Grønlund.
  Den 18-årige kommer fra lokalområdet, og hendes pårørende er blevet underrettet om ulykken.
  Ulykken er den anden alvorlige ulykke, som Sydøstjyllands Politi har måttet rykke ud til på mindre end et døgn.
  Mandag aften blev en 85-årig mand og hans 82-årige kone dræbt, da de ville lave en U-vending på Sønderjyske Motorvej. Deres bil blev ramt af en anden bil, hvis fører blev alvorligt kvæstet, men er udenfor livsfare.
  